《夏日田家四首 其一》
明代·张名由

风过林花落，雨余溪水浑。飞云停不去，低回恋幽轩。

夕阳下平楚，远树见渔村。奄忽夏已徂，忧怀纡且烦。

四体弗能勤，兴言愧鹿门。吁嗟刘景升，车骑枉山樊。

作者简介：（1526—1604）苏州府嘉定人，初名凡，字公路。通古今学，好奇计。家在安亭，有田亩童仆，一旦弃去为贫人，读书谈道。北历燕、赵、齐、魏之郊，游古战场，辄慷慨悲歌。工诗，有诗集。